Jokiharju tekee parhaansa Blackhawksin dynastian raunioilla | NHL.com
Jokiharju tekee parhaansa Blackhawksin dynastian raunioilla
Surkea erikoistilannepelaaminen jumittaa Chicagon NHL:n kellariosastoon
Henri Jokiharjun ensimmäinen NHL-kausi on ollut enemmän kuin erikoinen.
Chicago Blackhawksin keltanokkapuolustaja on saanut paiskia enemmän hommia kuin osasi hurjimmissa kuvitelmissaankaan odottaa. Tai ehkä vain juuri mielikuvituksen lentäessä hän saattoi kuvitella, että peliaikaa lohkeaisi enemmän kuin kenellekään muulle koko Blackhawksin miehistössä.
Sunnuntaina Calgary Flamesia vastaan pelatussa ottelussa Jokiharju urakoi jäällä 24.17 minuuttia, sai ylivoimallakin peliaikaa yli viisi minuuttia (5.11) ja teki kaiken voitavansa. Mutta ei yksi A-juniori-ikäinen nuorimies mahdottomiin kykene, kun joukkueen kollektiivinen suoritustaso jää ilta toisensa jälkeen toivotusta.
Tuskin Jokiharju osasi odottaa itsekään, että oma vastuu olisi yhtä iso ja toisaalta joukkueen alkukausi yhtä vaikea kuin nyt on nähty. Joukkueen vinkkelistä totuus näet on ollut tylympi kuin Chicagoa pohjalle povanneissa synkimmissä arvioissakaan osattiin ennakoida. Blackhawksin lumipallo pyörii juuri nyt väärään suuntaan, kerää kaiken matkalle sattuvan loskan ja moskan mukaansa ja kasvaa koko ajan vain suuremmaksi ja suuremmaksi.
Juuri nyt vyöry tuntuu pysäyttämättömältä. Blackhawksin syksy todellakin on ollut sysimusta, eikä valoa juuri näy, pyörittelipä tosiasioita sitten miten päin tahansa. Chicagon 23 sarjapisteen (9-14-5) saldo on koko liigan kolmanneksi heikoin, mutta viime aikoina pelaaminen on muistuttanut pyöreän palikan tunkemista neliskulmaiseen reikään.
Video: CHI-CGY: Neal pettyy Crawfordin edessä
Ei ihme, että lempinimellä "Kapteeni Vakava" tunnettu Jonathan Toews on astellut viime aikoina median eteen entistäkin totisempana.
- En tiedä, en todellakaan tiedä, mitä pitäisi sanoa. Tämä on monen eri asian summa, ja teemme kyllä parhaamme ratkaistaksemme ongelmamme. Joukkueessa ja pukukopissa on hyvä ilmapiiri, ja jutut ovat pysyneet positiivisina, mietteliäs Toews kertoi ja taitteli suoralippaisen lippiksensä lippaa käyremmäksi.
- Eihän tämä juuri nyt hyvältä tunnu. Täytyy vain yrittää löytää luottamus siihen, että tämä paranee tästä vielä, Toews hymähti joukkueensa lauantaina Nashvillelle kärsimän 5-2 tappion jälkeen.
Vielä Flames-ottelussa kelkka ei kääntynyt.
Vaikealla hetkellä kapteeni ei tyytynyt pelkästään puhumaan, vaan näytti esimerkkiä myös kaukalossa. Flamesia vastaan pelatussa ottelussa Toews spurttasi koko kaukalon mittaiseen irtiottoon, jätti järkäleen kokoisen Noah Hanifinin luistelukisassa kakkoseksi ja toimitti vauhtiin päästyään kiekon maalivahti Mike Smithin längistä verkon perukoille.
Video: CHI-CGY: Smith venyy erikoiseen torjuntaan
Sillä osumalla Toews sai kauden ensimmäisen maalitusinansa täyteen. Mutta sekään ei kääntänyt suuntaa. Calgary oli jo seitsemäs peräkkäinen vastustaja, joka on tehnyt ottelun avausmaalin Chicagon päätyyn. Niistä seitsemästä viime ottelustaan Blackhawks on saanut kairattua vain yhden voiton
Tämän vuosikymmenen aikana kolmesti Stanley Cupin voittanut Chicago on hävinnyt neljä ottelua putkeen ja raapinut 18 viime kamppailustaan ainoastaan kolme voittoa. Ei siis ihme, että moni puhuu rapistuvasta dynastiasta. Eikä ihme, että moni on ollut näkevinään, että intiaanilogon poskelle olisi vierähtänyt kyynel.
Varsinkin erikoistilanteiden sujuminen on ollut ison itkun aihe. Molemmat tökkivät, niin jäähyjen tappaminen kuin ylivoimapelaaminen. Blackhawksin ylivoiman onnistumisprosentti 12,5 on koko NHL:n heikoin. Ja sama toisin päin ilmaistuna: kaikki 30 muuta NHL-joukkuetta tekevät vajaalukuista vastustajaa vastaan parempaa tulosta kuin kriisiin ajautunut Blackhawks.
[Lisää aiheesta: Kaksi kuukautta runkosarjaa takana]
Seuraavaksi surkeinta pakkopeliä pyörittävät Los Angeles Kings (14,4 %) ja Montreal Canadiens (14,9 %). Tällä kaudella vain kolmen joukkueen ylivoimaprosentti on jäänyt alle 15:n. Tilaston - ja sarjataulukon - toisessa päässä Colorado Avalanche on vyöryttänyt ylivoimansa maaliin 32,2 prosentin tappavalla tehokkuudella.
Toki Chicagokin osui Flames-ottelussa kertaalleen ylivoimalla saatuaan neljä tilaisuutta. Arizona Coyotesista siirtynyt Dylan Strome iski yv-maalin, jota ennen Blackhawks ehti pyörittää ylivoimapeliään ilman tulosta peräti 14 kertaa peräkkäin.
Entä Blackhawksin alivoima? Ankealta näyttää sekin tilasto. Kun jäähyt tapetaan vain 73,5 prosentin varmuudella, se riittää NHL:ssä tilaston kolmanneksi viimeiseksi eli sijalle 29.
Erikoistilanteiden merkitys on nykykiekossa niin jättimäinen, että Blackhawksin peräsimeen kesken kauden nostetun Jeremy Collitonin on esikuntineen onnistuttava saamaan täysin uutta juonta sekä ylivoimaviisikoiden että alivoimanelikoiden keinovalikoimiin.
Sunnuntain 3-2 tappio Flamesille oli karvas - ja toisenlainen tulos jäi pienestä kiinni. Calgaryn maalivahti Mike Smith makasi jo mahallaan, maalista neljä viidesosaa oli tyhjänä, mutta niin vain konkariveskari onnistui torjumaan venäläishyökkääjä Artjom Anisimovin yrityksen koukistamalla jalkaansa kuin takareisipenkissä. Koosteissa torjuntaa ei toki kutsuttu eläkeläisen varovaiseksi kuntosaliliikkeeksi, vaan venytystä hehkutettiin skorpionityylin pelastukseksi - mitä se toki olikin.
Koosteisiin päätynyt vastustajan veskarin haamutorjunta on tietenkin kaikkea muuta kuin se, mitä vahvaa läpimurtoa tekevä Jokiharju ja uransa maaliennätystä kohti porhaltava Toews joukkueeltaan kaipaavat.
- Nyt pelissä näkyy aika ajoin kehittymistä, mutta sitten teemme virheitä ja kaikki hyvät asiat valuvat hukkaan. Onhan se turhauttavaa, kun ei tule tulosta. Kun kiekot alkavat mennä maaliin ja tulee voittoja, homma helpottuu myös henkisesti. Silloin saamme joukkueenakin itsestämme enemmän irti. Juuri nyt sitä ei tapahdu. Emme saa nyt jäädä istumaan ja odottamaan, että homma kääntyy. Sen eteen täytyy tehdä töitä, kapteeni Toews paalutti.
Ja töitä tamperelaispakki Jokiharju ainakin on saanut tehdä. Chicagon dynastian mureneminen olisi paljon surullisempaa seurattavaa, ellei Jokiharju esiintyisi Blackhawksin takalinjoilla niin pirteästi kuin nyt on nähty.
Jokiharjun osalta vastuu varmasti lämmittää, mutta kelien kylmetessä lisälämpöä irtoaisi uran ensimmäisestä NHL-maalista. Moni asia on jo nyt tolallaan, ja tulokkaan pistetilin saldo on alkukaudelta 0+10. Maalinteossa onnistuminen ja joukkueen kelkan kääntäminen ovat tehtävien asioiden listalla seuraavina.
Ja niinhän se on. Tekeminen ratkaisee. Odottamalla ei jatku kuin tappioputki.